|  |  |
| --- | --- |
|  |  |
| Høringsnotat  |  |

Miljøstyrelsen har haft et udkast til vejledning om *støj fra virksomheder i transformationsområder* i offentlig høring.

Høringen sluttede den 21. maj 2025.

Vejledningen om transformationsområder er et tillæg til vejledning nr. 5/1984: Ekstern støj fra virksomheder.

Høringen omfattede tillige udkast til miljøvurdering af udkastet til *støj fra virksomheder i transformationsområder*.

**Høringssvar med bemærkninger:**

Guldborgsund Kommune

Dansk Industri

Københavns Kommune

Danske Maritime

SWECO

**Høringssvar uden bemærkninger:**

DAPO

Byggeskadefonden

SGAV

Ejendomsselskabet Refshaleøen

Søfartsstyrelsen

En del af høringssvarene vedrører spørgsmål til planloven og baggrunden og definition af begrebet ”transformationsområder”. Her må henvises til Plan- og Landdistriktsstyrelsen, der varetager planloven.

**Høringssvar:**

**Spørgsmål til rækkevidden af transformationsområder**

Guldborgsund Kommune og Dansk Industri spørger hvilke planlagte områder vejledningen omfatter og spørger, hvorfor hotel og kontor ikke kan planlægges sammen med boliger (som blandede byfunktioner).

**Svar fra Miljøstyrelsen.**

*Udkastet til vejledningen er uklar på dette punkt. Der ændres derfor i vejledningens tekst og i fodnote nr. 8 til ”Der kan efter § 15 a, stk. 3, ikke lokalplanlægges for både boligformål og hoteller, kontorerhverv el.lign. – dvs. områder for blandet bolig- og erhvervsbebyggelse”*

**Guldborgsund Kommune, Københavns Kommune og SWECO spørger, hvor grænseværdierne gælder i et ”transformationsområde”**

**Svar fra Miljøstyrelsen** *Der ændres ikke med tillægget til vejledningen, hvor støjen skal betragtes jf. gældende regler. Det vil sige, at støjen som udgangspunkt skal overholdes på facaden, i skel og udendørs opholdsarealer, som disse er defineret i lokalplanen.*

**Guldborgsund Kommune spørger:**

**Der står ikke noget om i lokalplanen om, at kommunen kan forlange at en projektmager/bygherre skal sørge for støjdokumentationen i en planlægssituation.**

***Svar Miljøstyrelsen:*** *Da spørgsmålet vedrører, hvordan støj skal dokumenteres jf. planloven, må Miljøstyrelsen henvise til Plan- og Landdistriktsstyrelsen*

**Guldborgsund Kommune spørger: Der mangler henvisning til de vejledninger, som kommunen regulerer miljømæssigt efter: vejledning nr. 56 fra 2022, Vejledning nr. 3 fra 2003 samt vejledning nr. 5 fra 1984.**

**Svar Miljøstyrelsen***: Vejledningen omhandler kun de særlige tilfælde, hvor kommunen planlægger for et ”transformationsområde” jf. planloven. Her gives mulighed for 5 dB ekstra på facaden og udendørs opholdsarealer. Vejledningen er et tillæg til virksomhedsvejledningen (ekstern støj fra virksomheder nr. 5 fra 1984).*

*Miljøstyrelsen vil i vejledningen præcisere, at Vejledning nr. 56 erstattes af denne nye vejledning.*

*Vejledningen fra 1984 er allerede refereret i udkastet til vejledningen om transformationsområder,*

**Guldborgsund Kommune**

**Der er intet nævnt om forholdet til sæsonproducerende virksomheder.**

**Svar Miljøstyrelsen:** *Der ændres ikke ved reglerne vedrørende sæsonbetonede virksomheder. Grænseværdierne for sæsonbetonede virksomheder vil fortsat kunne fraviges efter en konkret vurdering.*

**Guldborgsund Kommune spørger: Det fremgår af rapporten, at den nye vejledning udelukkende gælder aktiviteter indenfor transformationsområdet og ikke produktionsaktiviteter udenfor området, som også kan påvirke, når transformationsområder bliver mere støjfølsomme.**

**Svar Miljøstyrelsen**

*Vejledningen vedrører kun virksomheder der støder op til ”transformationsområdet”. Der er ikke nogen ændringer i forhold til virksomheder og boligområder udenfor transformationsområdet. Det er dermed ikke tilladt at planlægge eller støje 5 dB mere udenfor transformationstrådet. Virksomheder udenfor transformationsområder bliver dermed ikke påvirkede.*

**SWECO spørger: Der bør indtænkes lavfrekvent støj – ved niveauer på 45 dB kan den lavfrekvente støj være et problem.**

**Svar Miljøstyrelsens**

*Planloven giver ikke mulighed for ved projektering at stille krav til lavfrekvent støj med lukkede vinduer. Men der er jf. planloven krav ved projektering til støjisolerede vinduer for ikke-lavfrekvent støj og med åbne vinduer og det er det som vejledningen udmønter.*

*Uanset om der planlægges i eller udenfor transformationsområder, er det fortsat en god ide, at kommunerne vurderer om der kan være lavfrekvent støj fremadrettet. Det ændrer denne vejledning ikke ved.*

**SWECO:**

**Gælder reglerne for indendørs støj ved alle åbne vinduer eller kun et?**

**Svar Miljøstyrelsen***: Der ændres med vejledningen ikke ved gældende vejledning vedrørende åbne vinduer. Vejledende regler kan ses jf. Orientering nr. 46 fra Miljøstyrelsens referencelaboratorium.*

**SWECO:**

**Bør beskyttelsesniveauet være det samme uanset områdetypen.**

**Svar fra Miljøstyrelsen*:*** *Grænseværdierne er forskellige afhængigt af områdetypen, hvilket er på linje med Miljøstyrelsens virksomhedsvejledning fra 1984.*

**Københavns Kommune:**

**Kommunen foreslår, at det uddybes i vejledningen, hvad der skal forstås ved ”el.lign.” og ”tilsvarende støjfølsomhed”.**

**Svar Miljøstyrelsen**: *Det er planloven - og ikke Miljøstyrelsens vejledningen der definerer, hvad der forstås med ”tilsvarende støjfølsomhed”. Københavns Kommune anbefales at rette henvendelse til Plan- og Landdistriktsstyrelsen for uddybning af begrebet.*

**Københavns kommune foreslår, at der alene fastsættes én grænseværdi for hoteller i transformationsområder. Da anvendelsen af hotel og bolig under alle omstændigheder ikke kan ”blandes” i et transformationsområde, forekommer dette mest enkelt og forståeligt.**

**Svar Miljøstyrelsen:** *Miljøstyrelsen erkender kompleksiteten. Planloven angiver, at der skal lægges 5 dB til de gældende vejledende grænseværdier fra Miljøstyrelsen. Miljøstyrelsen har dog ikke fastsat særskilte grænseværdier for hotel, men grænseværdien følger den områdetype der i øvrigt omgiver hotellet.*

*Kommunerne må derfor lave en konkret vurdering af området hvor hotellet planlægges og fastsætte grænseværdien herefter.*

**Københavns kommune vurderer, at det fortsat er muligt at lokalplanlægge for et større område, og at det således ikke er nødvendigt, at et transformationsområde har sin ”egen” lokalplan. Endvidere begrænser planlovens § 15 a, stk. 3, ikke anvendelsen til kun hotel, men muliggør også mindre følsomme anvendelser, fx kontor.**

**Svar Miljøstyrelsen**: *Miljøstyrelsen kan ikke svare på, hvordan begreberne i planloven præcist skal forstås og om der forudsættes ”egen lokalplan” eller om der kan laves delområder indenfor en lokalplan. Der henvises til Plan- og Landdistriktsstyrelsen.*

*Spørgsmålet vedrørende planlægning af kontor, bolig og hotel er dog præciseret i vejledningen,*

**Københavns kommune foreslår desuden, at der tilføjes vejledning om, hvordan støjgrænserne bør fastsættes i praksis, når der angives et interval mellem 55-60 dB i stedet for en konkret grænse.**

**Svar Miljøstyrelsen**

*Der er ikke nogen ændringer i forhold til vejledningen fra 2003 (byomdannelsesområder), hvor der første gang blev fastsat grænseværdier for kontor i et interval mellem 50-55 dB. Intervallet mellem 50-55 dB er et udtryk for det råderum kommunerne kan foretaget i en konkret situation og som kommunerne kan lægge til grund.*

**Københavns Kommune spørger til forståelsen af et ”almindeligt vindue”**

**Svar Miljøstyrelsen:** *Der er ikke jævnfør vedledningen eller planloven krav til almindelige vinduer. Men der er krav til støjniveauer indendørs med åbne vinduer. Disse vinduer omtales almindeligvis som ”russervinduer” og er alment kendt i byggebranchen. Uddybning af spørgsmål vedrørende vinduer og indendørs støjniveauer er uddybet i Miljøstyrelsens referencelaboratoriums orientering nummer 46.*